संचालक पद के प्रत्याशी को अपात्र घोषित करने की शिकायत निरस्त
इंदौर क्लॉथ मार्केट को-ऑपरेटिव बैंक की चुनाव प्रक्रिया में संचालक पद के उम्मीदवार को अपात्र घोषित करने संबंधी आपत्ति निर्वाचन अधिकारी ने निरस्त कर दी। शिकायत में रिश्तेदार का लोन ओवरड्यू होने से उनके अपात्र होने का आरोप लगाया था। उधर, जांच में दो नामांकन निरस्त होने से अब 37 प्रत्याशी मैदान में हैं। सोमवार को नाम वापसी के बाद स्थिति स्पष्ट होगी।
नामांकन प्रक्रिया कलेक्टोरेट में चल रही है। इसी बीच संयुक्त आयुक्त जगदीश कनोज से बैंक के सदस्य हेमंत खंडेलवाल व संदेश झंवर ने शिकायत की कि वर्तमान संचालक श्रीकिशन मंत्री ने फिर इसी पद के लिए नामांकन भरा है। हालांकि उनके बहनोई पर लोन के 10 लाख रुपए अभी भी बकाया हैं। रिजर्व बैंक के नियमानुसार कोई भी सदस्य रिश्तेदार के लोन ओवरड्यू होने पर चुनाव नहीं लड़ सकता। इसलिए मंत्री का नामांकन निरस्त किया जाए। कनोज ने इस संबंध में निर्वाचन अधिकारी सुरेश सांवले को कार्रवाई करने का कहा था। सांवले ने आपत्ति निरस्त कर कहा कि सहकारिता एक्ट के अनुसार कुटुंब का कोई सदस्य यानी माता-पिता व बेटे-बेटी का लोन बकाया होने से डिफाल्टर माना जाता है।
बहनोई उस श्रेणी में नहीं आता, इसलिए फॉर्म निरस्त नहीं किया गया। इस बारे में मंत्री ने ‘भास्कर’ से कहा- आरोप गलत है। हर साल ऑडिट होता है। यदि बहनोई इस श्रेणी में आता तो आरबीआई आपत्ति लेता। शिकायतकर्ता खंडेलवाल का कहना है वे यह मामला आरबीआई तक ले जाएंगे।
सिर्फ एकता पैनल मैदान में, बाकी स्वतंत्र उम्मीदवार
नामांकन प्रक्रिया के पहले दिन 39 उम्मीदवारों ने नामांकन पत्र दाखिल किए थे। उपायुक्त सहकारिता व निर्वाचन अधिकारी सांवले के मुताबिक रविवार को दो नामांकन पत्र निरस्त कर दिए गए। अब 37 प्रत्याशी मैदान में हैं। उधर, चुनाव में केवल एकता पैनल मैदान में है। शेष स्वतंत्र उम्मीदवार भाग्य आजमा रहे हैं।
hin_Deva hin_Deva hin_Deva hin_Deva hin_Deva hin_Deva